ESCP Business School

ESCP Business School er en europæisk business school med campusser i Berlin, London, Madrid, Paris, Torino, og Warszawa. Skolen, der blev grundlagt i 1819, er den ældste business school i verden.  ESCP blev placeret på en 10. plads blandt de europæiske business schools i 2012 af Financial Times. I 2010 blev ESCP Europes Master in Management-program placeret på en 1. plads på verdensplan af Financial Times, og i 2013 fik programmet en andenplads. ESCP har ligeledes fået en 21. plads på verdensplan for dens Executive MBA. Skolens MEB - Master in European Business-program minder om en fuldtids-MBA, men med en tværkulturel tilgang. ESCP har ligeledes et PhD-program såvel som adskillige Master-programmer inden for specifikke managementområder, såsom marketing, finans eller iværksætteri. 
ESCP Europes programmer har de tre internationale akkrediteringer AMBA, EQUIS og AACSB. Skolen har over 45.000 alumner inden for handel og politik, herunder Patrick Thomas (CEO Hèrmes), Ignacio Garcia Alves (CEO Arthur D. Little), Nicolas Petrovic (CEO Eurostar) og EU-kommissæren for det indre marked og tjenesteydelser Michel Barnier.

Historie 
ESCP blev grundlagt den 1. december 1819 af en gruppe videnskabsfolk og forretningsmænd, herunder økonomen Jean-Baptiste Say og forretningsmanden Vital Roux. ESCP var den første business school i verden, og derfor kan disse to mænd anses for at have opfundet business school’en. Den blev udformet efter den berømte franske École Polytechnique, men var meget mere beskeden til at begynde med, fordi den ikke var statsstøttet. 
ESCP har været international lige fra starten. Klassen fra årgang 1824 talte i alt 118 studerende, hvoraf omkring 30 % var udlændinge, heriblandt adskillige spaniere, brasilianere, hollændere, tyskere, portugisere og amerikanere. Tilegnelse af fremmedsprog var en vigtig del af skolens første undervisningsplan, der indbefattede kurser på fransk, engelsk, tysk og spansk. I 1873 blev ESCP alumnisammenslutning grundlagt. I 1921 fejrede ESCP 100 års jubilæum, der blev forsinket på grund af efterkrigskrisen, i Sorbonne-universitets store auditorium.
ESCP campusser i Det Forenede Kongerige (Oxford, nu London) og Tyskland (Düsseldorf, nu Berlin) blev åbnet i henholdsvis 1974 og 1975. I 1988 fulgte et campus i Madrid, Spanien, og i 2004 åbnede et campus i Torino, Italien. Campusset i Düsseldorf flyttede til Berlin i 1984. I 2005 flyttede ESCP fra Oxford til London. Campusbygningen i London husede tidligere New College – en skole på University of London og en teologisk skole under United Reformed Church.
I 2011 var ESCP medstifter af HESAM, en gruppe af kendte forsknings- og højere uddannelsesinstitutioner inden for humaniora og samfundsvidenskab, organiseret omkring Sorbonne-universitetet.

Master in Management 
Master in Management er et program for nøje udvalgte studerende uden forudgående erhvervserfaring. På den måde er Master in Management-programmet et godt eksempel på niveauet på den over to århundreder gamle, oprindeligt franske, men nu europæiske, business school. Over 800 studerende studerer på dette toårige general management-program, og programmet samler i alt omkring 70 nationaliteter. Studerende kan læse i Paris, London, Berlin, Madrid eller Torino eller på én af de omkring 100 partnerinstitutioner. På general management-programmet har de studerende mulighed for at vælge mellem mere end 20 specialiseringer og 150 valgfag. De studerende kan opnå op til tre forskellige grader.

Master in European Business, MEB (MBA) 
MEB er et etårigt fuldtids postgraduate-program inden for general management, der er baseret på en MBA-lignende undervisningsplan med en tværkulturel tilgang. Programmet er designet til studerende, der har en bachelorgrad inden for en hvilken som helst non-business disciplin (f.eks. jura, ingeniørvæsen, videnskaber, humaniora, medicin). Professionel erhvervserfaring på omkring to til tre år efter opnåelsen af bachelorgraden anbefales. Undervisningen har et stærkt internationalt islæt, og der er i alt omkring 40 forskellige nationaliteter på tværs af de fem campusser i programmet, hvoraf ingen nationalitet udgør mere end 15 % af hele klassen.

Referencer

Eksterne henvisninger 

 Officiel website 

Uddannelsesinstitutioner i Frankrig